**פרלמנט הנוער עכו**

פרלמנט הנוער הוא פרויקט ארצי הפועל בערים המעורבות עכו, ת"א-יפו, חיפה ורמלה-לוד. הפרויקט מנוהל מטעם "הפורום להסכמה אזרחית", ופועל בתמיכת הממשל האמריקאי USAID והעיריות המקומיות.

מטרתו של הפרויקט היא לטפח את המנהיגות העתידית בערים אלה - ולהוות מודל למנהיגות בארץ בכלל ולשיתוף פעולה בין ערבים ויהודים בפרט.

הפרויקט מתבסס על למידה, דיאלוג ודוגמא אישית. הקבוצות מורכבות מבני נוער יהודים וערבים והמפגשים עוסקים בנושאים של מנהיגות, הכרת האחר, והכרת הזהויות והתרבויות השונות בעיר המעורבת.

המשתתפים (15 תלמידים מכל ביה"ס )רוכשים מיומנויות וכלים לעבודה קהילתית במטרה שכל קבוצה **תיזום פרויקט קהילתי משותף**, שייבחר על ידי המשתתפים.

השאיפה היא שהפרלמנט ישפיע על מרחב החיים המשותף של היהודים והערבים, ויגדיל את המעגלים של האנשים שנחשפים לרעיונות של שיתוף פעולה ושל מפגש בין ערבים ויהודים.

את המפגשים מנחות במשותף מנחה יהודייה ומנחה ערביה. במשך השנה נפגשים התלמידים ל10-12 מפגשים משותפים הכוללים בתוכם : סדנאות תיאטרון, סמינר בן יומיים ואף מקימים אירוע קהילתי משותף את הקבוצות מלווה מורה מבית הספר, מנחות הקבוצה, וצוות הפרויקט.